Organisasies wil saamspan teen ShellShell (Argieffoto) Die omgewings- en menseregte-organisasies Natural Justice en Greenpeace Africa het aansoek gedoen om by die hofsaak aan te sluit wat namens die gemeenskappe en plaaslike vissers aan die Wildekus teen die olie-en-gasreus Shell gebring is. Dié saak word Maandag in die hooggeregshof in Gqeberha (Port Elizabeth) aangehoor. Die hof moet dan beslis of die departement van minerale hulpbronne en energie (DMRE) se besluit om ŉ eksplorasiereg toe te staan, hersien moet word, soos die niewinsgewende organisasie Sustaining the Wild Coast (SWC) versoek. Shell beplan al vir ŉ geruime tyd om ŉ seismiese opname aan die Wildekus te doen in sy soeke na gas en olie aan die seebodem. ŉ Interdik teen Shell se opname is verlede jaar deur die hooggeregshof in Grahamstad toegestaan, wat Shell tydelik verbied het om met sy bedrywighede aan die seebodem voort te gaan. Dít nadat Natural Justice en Greenpeace Africa ook ŉ aansoek om ŉ interdik in dieselfde hof ingedien het, maar onsuksesvol was. “Weens die ooreenkomste tussen die twee hofsake het Greenpeace Africa en Natural Justice in Februarie besluit om ŉ aansoek in te dien waarin hulle versoek dat hul saak vir geregtelike hersiening saamgevoeg word met SWC se saak,” het die organisasies in ŉ gesamentlike verklaring gesê. Die betrokke regeringsdepartement en Shell het geen besware teen dié aansoek aangeteken nie, maar Impact Africa het beswaar gemaak. Natural Justice en Greenpeace Africa se aansoek om by SWC se saak aan te sluit, sal nou ook Maandag in die Gqeberha-hooggeregshof aangehoor word. Argumente voor die hof Volgens die organisasies maak die Wet op die Ontwikkeling van Minerale en Petroleumhulpbronne (MPRDA) én die Wet op die Nasionale Omgewingsbestuur (NEMA) Shell se aktiwiteite prima facie onwettig. Shell voer aan dat die omgewingsbestuursprogram wat in 2014 goedgekeur is, as ŉ omgewingsmagtiging dien, maar volgens die organisasies het Shell bogenoemde wette oortree, aangesien die bestuursprogram nie as magtiging beskou kan word nie. Die organisasies sal ook aanvoer dat Shell se beweerde omgewingsbestuursprogram verouderd is en “aansienlike inligtingsgapings bevat, waaronder moontlike skade aan die omgewing en die impak van die opnames op gemeenskappe se regte”. “Die program en oudit bevat geen oorweging van die plaaslike gemeenskappe se kulturele, geestelike of geskiedkundige verbintenis met die see nie,” sê die organisasies. Hulle argumenteer ook dat gemeenskappe nie voldoende in die saak geken is voordat die departement eksplorasieregte aan Shell toegeken het nie. Indien SWC se saak suksesvol is, sal “verskeie gebrekkige besluite aan die kant van die departement tersyde gestel word”, terwyl Shell en Impact Africa verbied sal word om seismiese opnames ingevolge die betrokke eksplorasiereg te onderneem. Die organisasies hoop ook dat die hof sal bevind ŉ omgewingsbestuursprogram ingevolge MPRDA is nie gelykstaande aan ŉ omgewingsmagtiging ingevolge NEMA nie. “Dus mag diegene wat in besit is van ŉ eksplorasiereg kragtens MPRDA geen seismiese opnames onderneem indien omgewingsmagtiging nie verleen is nie. “Dit sal verseker dat enige toekomstige opnames by die voorskrifte van die wet sal moet hou.”